उसने मुझे गाली दी, अपनी मां से कहा-क्या मॉम सुबह-सुबह किसकी शक्ल दिखवा दी
Dainik Bhaskar Sunday Jazbaat Story;  What  Challenges Faced By Vinod Sharma? and Why Some People Hurl Abuses At Him यह सब बात मेरे लिए नई नहीं। मैं बीते 5 साल से यही काम कर रहा हूं। लोग विकलांगता की वजह से घृणा करते हैं। अब तो गाली-गलौज की भी आदत हो गई है।
मेरा नाम विनोद शर्मा है। हरियाणा का रहने वाला हूं। काम के लिए पिछले 6-7 साल से चंडीगढ़ में रह रहा हूं। मैं एक डिलीवरी बॉय हूं… एक विकलांग डिलीवरी बॉय।
एक हफ्ते पहले की बात है। मैं एक व्यक्ति के घर सामान पहुंचाने रोज की तरह गया। सुबह के 10 बजे थे। वो नींद से उठा ही था। जैसे ही दरवाजा खोला। मुझे देखते ही चिल्लाया, ‘क्या मॉम सुबह-सुबह लंगड़े की शक्ल दिखवा दी। अब पूरा दिन ही खराब होगा। दोपहर बाद का टाइम डिलीवरी स्लॉट में क्यों नहीं चुनती।’
उसकी मां आई और सामान लेकर बिना बेटे को डांटे चली गई।
यह सब मेरे लिए नया नहीं। मैं बीते 5 साल से यही काम कर रहा हूं। लोग विकलांगता की वजह से मुझसे घृणा करते हैं। अब तो गाली-गलौज की भी आदत हो गई है।
जिस कंपनी में काम करता हूं उससे कोई शिकायत नहीं। उन लोगों ने मुझे काफी इज्जत दी, कभी मेरी विकलांगता को लेकर सवाल नहीं किए, लेकिन इसी काम ने मुझे समाज का जो गंदा चेहरा दिखाया, वो शायद हर विकलांग को झेलना पड़ता है।
मैं लोगों के घरों में डिलीवरी करने जाता हूं। सामान लेने के लिए लोग दो सीढ़ी नीचे तक नहीं उतरते हैं। कई दफा मैं उन्हें फोन पर अपनी दिक्कत बताता हूं, नीचे आकर मदद करने के लिए कहता हूं।
कोई सहयोग के लिए तैयार नहीं होता। बल्कि बोलते हैं कि ऐसे कैसे कंपनी ने तुम्हें नौकरी पर रख लिया है। सामान पहुंचाना तुम्हारा काम है। काम नहीं होता तो करते क्यों हो। तुम्हारी शिकायत करेंगे।
हर दिन मेरी शिकायत की भी जाती है। नौकरी से निकलवाने की धमकी दी जाती है।
चलो आप सबके लिए मैं गुनहगार बन जाता हूं। स्वीकार कर लेता हूं कि मैं दो सीढ़ी चढ़ नहीं सकता, पर आप लोग भी तो दो सीढ़ी नीचे आकर सामान नहीं ले सकते हैं।
जिन लोगों के दरवाजे पर भी सामान रख आता हूं वो कौन सा मेरे साथ अच्छा व्यवहार करते हैं। मां-बहन की गाली से बात करते हैं।
और हां। सामान रखते समय कहते हैं घर गंदा नहीं होना चाहिए। घर के किसी सामान को छूना भी नहीं। इतना ही छूत-अछूत है तो घर के अंदर सामान रखवाते ही क्यों हैं?
इस सवाल का जवाब कोई नहीं देता।
एक और घटना याद आ रही है। एक आदमी ने मेरे ऑफिस में शिकायत की और कहा, ‘आप हमेशा इसी आदमी को क्यों भेजते हैं। मुझे यह पसंद नहीं। मैं इसकी शक्ल भी देखना नहीं चाहता हूं। इसे काम से निकाल दें। अगर ऐसा नहीं कर सकते हैं तो मेरे घर न भेजें।’
मैं अक्सर लोगों के घरों से रोते हुए निकलता हूं।
हर दिन समाज का वो गंदा चेहरा देखता हूं कि लगता है कि मैं शरीर से विकलांग हूं, और ये लोग मानसिक तौर पर।
12 साल का था मैं, तब पोलियो हो गया। मेरे पिता एक किसान थे। जिस साल मुझे पोलियो हुआ उसी साल मेरी मां चल बसी। जैसे-तैसे पिता ने ही मेरा पालन-पोषण किया। उनके पास समय नहीं था। घर-बाहर, बच्चे सबकी जिम्मेदारी थी। अचानक खाना-पीना, दौड़ना-भागना, मां की ममता सभी पर ब्रेक सा लग गया था। इसलिए रेंग-रेंग कर कब बच्चे से बड़ा हो गया, याद नहीं।
उस दौरान लोगों को देखकर गुस्सा भी आता था कि ये लोग अपने पैरों पर कैसे खड़े हैं, कैसे दौड़-भाग रहे हैं। मैं अपना छोटे से छोटे काम भी सही तरह से नहीं कर पा रहा हूं। इस वजह से हर कोई जलील कर रहा है। बिना गलती किए सुन रहा हूं।
वक्त बीतता रहा। मैं पढ़ाई कर रहा था। बाहरवीं के बाद मैंने आईटीआई से ड्राफ्ट्समैन का कोर्स किया। बहुत अच्छे नंबरों से पास हुआ। अब मुझे खुद पर यकीन हो रहा था कि अच्छी नौकरी मिल जाएगी। पोलियो होने और मां के जाने के बाद जो मैंने जलालत की जिंदगी बिताई है, उस स्थिति में सुधार होगा।
अच्छी बात सिर्फ इतनी थी कि मैंने हार नहीं मानी थी। इस बीच एक प्राइवेट आर्किटेक्ट के यहां अप्लाई किया। मेरे नंबर देखकर उसने मुझे बुला लिया। जब मैं वहां पहुंचा तो देखते ही उसने कहा, ‘विकलांग हो, अपने घर के आसपास ही नौकरी क्यों नहीं देख लेते।’
नौकरी न देने का सबका अलग-अलग बहाना था। कोई कहता, ‘तुम बिल्डिंग में ऊपर नहीं चढ़ पाओगे, नीचे कैसे आओगे, समय पर काम नहीं कर पाओगे।’
बहुत धक्के खाने के बाद मुझे मेरे घर से 20 किलोमीटर दूर एक आर्किटेक्ट के यहां नौकरी मिल गई। मैं बस से ऑफिस जाता था। मुझे बस कभी भी समय पर नहीं मिल पाती थी। इसलिए ऑफिस पहुंचने में अक्सर लेट हो जाया करता था।
सुबह मैं समय पर बस स्टैंड पहुंच जाया करता था। सुबह बस आती थी, बहुत भीड़ होती थी। इस भीड़ में मेरे लिए चढ़ना पैर की वजह से मुश्किल होता था। जिस वजह से मुझे बस छोड़नी पड़ती थी।
कई बसें ज्यादा देर तक रुकती नहीं थीं। मैं उनके पीछे भाग नहीं पाता था। दूसरे लोग भाग-भाग कर बस में चढ़ जाते थे। कई बार तो बस वाले ही मुझे बस में चढ़ाते नहीं थे।
इन सबके चक्कर में मैं कई दफा बस में चढ़ते वक्त या उतरते वक्त गिर चुका हूं।
रोज की इन चुनौतियों के बाद मैं जब ऑफिस पहुंचता तो वहां भी कई तरह के ताने सुनने को मिलते। हर दिन मानसिक प्रताड़ना की वजह से मैंने नौकरी छोड़ दी।
मेरा मन इतना खराब हुआ कि मैं घर में बैठ गया। घर में भी सुकून नहीं था। घरवालों ने जीना मुहाल कर दिया कि नौकरी करो, ऐसे नहीं चलेगा, कुछ भी करो, घर में नहीं बैठना है।
मैं समझ नहीं पा रहा था कि करूं तो क्या करुं। कैसे होगा, कौन नौकरी देगा, अपनी विकलांगता को लेकर कहां जाऊं। क्या कोई उपाय है जिससे मैं रोज-रोज प्रताड़ित होने से बच जाऊं।
फिर मेरे एक दोस्त ने मुझे बताया कि मैं तीन पहियों वाला स्कूटर ले लूं। कम से कम आने-जाने का अपना साधन हो जाएगा। समय पर काम पर पहुंच जाऊंगा। मैंने सोशल वेलफेयर डिपार्टमेंट में तीन पहिए वाले स्कूटर के लिए अप्लाई कर दिया।
दो साल बाद मुझे स्कूटर दिया गया। इसके बाद मैंने एक होटल में हाउसकीपिंग की जॉब की। वह जॉब मुझे किसी की सिफारिश से मिला था। मैंने बहुत अच्छा काम किया। मुझे सर्टिफिकेट भी दिया गया। जब नसीब में गाली हो तब किस्मत कहां साथ देने वाली थी। लॉकडाउन लग गया और मेरी नौकरी चली गई। मैं फिर से घर बैठ गया।
एक साल के बाद जब वह होटल खुला तो जिन लोगों ने मुझे नौकरी पर रखा था, वह सभी लोग वहां से जा चुके थे। हालांकि वहां लोगों को रखा जाना था, लेकिन नए लोगों ने मुझे रखा नहीं। मैं वहां से उदास चला आया।
थोड़ी बहुत हिम्मत अब भी बची थी।
इधर-उधर नौकरी की तलाश जारी थी। मुझे किसी ने डिलीवरी बॉय की नौकरी पर रखवा दिया। तब से यही काम कर रहा हूं। कभी-कभी सोचता हूं कि विकलांग मैं हूं या ये लोग। मुझ से कहते हैं कि नौकरी बदल लो। खुद इंसानियत क्यों नहीं सीखते।
मैं भीख नहीं मांगता हूं, काम करता हूं। समाज जरा तो मेरा सहयोग करे।
विनोद शर्मा ने ये सारी बातें भास्कर रिपोर्टर मनीषा भल्ला से शेयर की है…